A BIZOTTSÁG 882/2009/EK RENDELETE
(2009. szeptember 21.)
a feldolgozásra szánt fagyasztott marhahúsra vonatkozó behozatali vámkontingens megnyitásáról és kezeléséről szóló 412/2008/EK rendelet módosításáról és az említett rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (1) (az egységes közös piacszervezésről szóló rendelet) és különösen annak 144. cikke (1) bekezdésére, figyelemmel 4. cikkére is,
mivel:
(1)
A feldolgozásra szánt fagyasztott marhahúsra vonatkozó behozatali vámkontingens megnyitásáról és kezeléséről szóló, 2008. május 8-i 412/2008/EK bizottsági rendelet (2) 1. cikke 54 703 tonna, a 0202 20 30, a 0202 30 10, a 0202 30 50, a 0202 30 90 vagy a 0206 29 91 KN-kód alá eső, a 2. cikk szerinti A-termékké és B-termékké való feldolgozásra szánt csontos fagyasztott marhahús számára nyitott meg éves behozatali vámkontingenst, betartva az említett rendelet 3. cikkében meghatározott eloszlást.
(2)
A 2009/718/EK tanácsi határozattal (3) jóváhagyott, az Európai Közösség és Brazília között, az 1994. évi Általános Vám- és Kereskedelmi Egyezmény (GATT) XXIV. cikkének 6. pontja, valamint XXVIII. cikke alapján, a Bolgár Köztársaság és Románia engedményes listáin szereplő engedményeknek ezen országok Európai Unióhoz való csatlakozása során történő módosítására vonatkozóan levélváltás formájában létrejött megállapodás (4) (a továbbiakban: megállapodás) előírja a 412/2008/EK rendelet 1. cikkével megnyitott kontingensnek 9 000 tonna, a 0202 30 90 KN-kód alá eső fagyasztott marhahússal történő kiegészítését. A megállapodás 2009. október 1-jén lép hatályba.
(3)
A 412/2008/EK rendeletet indokolt ennek megfelelően módosítani.
(4)
A 412/2008/EK bizottsági rendelet 6. cikkének (2) bekezdése előírja, hogy az A-termékek vagy B-termékek előállítása céljából fagyasztott marhahúsra vonatkozó importjogosultságok iránti kérelmeket legkésőbb az adott éves behozatali vámkontingens-időszakot megelőző év június 8-án, brüsszeli idő szerint 13.00 óráig kell benyújtani. A 2009/2010-es behozatali időszakra indokolt második határidőt megnyitni a megállapodás értelmében hozzáadott további mennyiségekre vonatkozó importjogosultságok iránti kérelmek benyújtására. Figyelembe véve a külpiacok jelenlegi ellátási helyzetét, a rendelkezésre álló mennyiségek 2009. júniusi elosztásának eredményét és azt, hogy a feldolgozóipar számára biztosítani kell a munka tervezhetőségét, az említett második határidőt helyénvaló 2010 első negyedévére időzíteni.
(5)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 412/2008/EK rendelet a következőképpen módosul:
1.
Az 1. cikkben a tonnák számát jelző „54 703” helyébe „63 703” kerül.
2.
A 3. cikk (1) bekezdésének helyébe a következő szöveg lép:
„(1) Az 1. cikkben említett teljes mennyiség két részre oszlik:
a)
50 000 tonna, A-termék előállítására szánt fagyasztott marhahús;
b)
13 703 tonna, B-termék előállítására szánt fagyasztott marhahús.”
2. cikk
(1) A 412/2008/EK rendelet 6. cikkének (2) bekezdésétől eltérve a 2009/2010-es behozatali időszak vonatkozásában az A-termékek vagy B-termékek egyikének előállítására vonatkozó importjogosultságok iránti új vagy kiegészítő kérelmeket legkésőbb 2010. január 8-án, brüsszeli idő szerint 13.00 óráig kell benyújtani.
(2) Az (1) bekezdésben említett új vagy kiegészítő kérelmek céljára rendelkezésre álló behozatali mennyiségek a következők:
a)
7 000 tonna, A-termékek előállítására szánt fagyasztott marhahús;
b)
2 000 tonna, B-termékek előállítására szánt fagyasztott marhahús.
(3) A 412/2008/EK rendelet 6. cikkének (1), (3) és (4) bekezdése, illetve 7. cikke értelemszerűen alkalmazandó az e cikk (1) bekezdésében említett importjogosultságok iránti kérelmekre.
Azonban azok a gazdasági szereplők, akik az illetékes nemzeti hatóságok számára kielégítő módon igazolták, hogy a 2009. június 8-án végződő importjogosultság-kérelmezési időszakban megfeleltek a 412/2008/EK rendelet 5. cikkének (1) bekezdésében meghatározott feltételeknek, mentesülnek az igazolási követelmény alól, ha a (2) bekezdésben említett mennyiségek vonatkozásában további importjogosultság iránti kérelmet nyújtanak be.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2009. október 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. szeptember 21-én.